Brittinuoret ovat tärviöllä - Ulkomaat - Uutiset - MTV.fi
Brittinuoret ovat tärviöllä
Ulkomaat Julkaistu 26.07.2007 16:56 (Päivitetty 29.07.2007 12:43)
Tuoreen brittitutkimuksen mukaan Britannian nykynuoret ovat aiempaa varakkaampia, mutta heiltä puuttuu elämänhallintataitoja.
Britannian nuoret käyttäytyvät selvästi huonommin kuin nuoret Euroopassa keskimäärin, arvioi brittiläinen IPPR-tutkimuslaitos, joka tutkimuksessaan vertailee muun muassa nuorten väkivaltarikoksia, juopottelua ja huumeidenkäyttöä.
Tutkimuslaitos ei kuitenkaan syytä Britannian nuorisoa heidän huonosta käytöksestään, vaan pitää syypäänä brittihallituksia, jotka ovat laiminlyöneet politiikassaan nuorisoasiat.
IPPR:n tutkijan Julia Margon mukaan Britannian nykynuoret ovat varakkaampia, muotitietoisempia ja pätevämpiä tietokoneiden käyttäjiä kuin edeltäjänsä, mutta heiltä puuttuu elämänhallintataitoja.
-Britannialla on todellinen ongelma nuorisonsa kanssa, Margo tiivistää.
Margon mukaan Britannian hallituksen tulisi tarjota nuorisolle pakollista harrastustoimintaa koulun jälkeen, jotta sisällyksettömään "hengailuun" ei jäisi niin paljon aikaa.
Margon mukaan koulun jälkeinen harrastustoiminta auttaa nuoria käsittelemään tunteitaan, vähentää heidän epäsosiaalista käytöstään ja parantaa heidän mahdollisuuksiaan menestyä elämässä.
Yhdistysaktiivit eivät masennu
Margo perustaa väitteensä tutkimukseen, jonka mukaan urheilu- tai muuhun yhdistystoimintaan 16-vuotiaana osallistuneet nuoret olivat 30-vuotiaina muita ikätovereitaan vähemmän masentuneita ja paremmin koulutettuja ja ansaitsevia.
Margo myöntää, että kaikki nuoret tuskin innostuvat pakollisesta harrastustoiminnasta koulun jälkeen.
-Nuoret eivät ehkä pidä tästä, mutta tutkimukset osoittavat, että ne, jotka eivät halua tätä (harrastustoimintaa), hyötyisivät siitä eniten, Margo sanoo.
Keskustavasemmistolainen Institute for Public Policy Research -tutkimuslaitos oli Britannian edellisen pääministerin Tony Blairin suosiossa. Laitoksen brittinuorisoa koskeva Freedom's Orphans -tutkimus julkaistiin tänään.
Kolme epäiltyä Etan jäsentä pidätetty Ranskassa Osa helteisen Etelä-Euroopan paloista tuhopolttoja?
Ulkomaat 14:44
Raaka video: Amerikkalaispoliisi otti oikeuden omiin käsiinsä – hakkasi siviilin sairaalakuntoon
uutiset 16:44